KLASA: P-406/23

URBROJ: 711-02-01/04-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Sandre Kantar, upraviteljice Zaklade Grada Križevaca za studente VGUK s potresom pogođenih područja, OIB: …………...,** na 48. sjednici održanoj 22. travnja 2024. godine, donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica Sandre Kantar, upraviteljica Zaklade Grada Križevaca za studente VGUK s potresom pogođenih područja, počinila je povredu** **članka 10. stavka 4. ZSSI-a.**
2. **Za povredu iz točke I. ove izreke, obveznici Sandri Kantar izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznicu Sandru Kantar upraviteljicu Zaklade Grada Križevaca za studente VGUK s potresom pogođenih područja,utvrdilo da navedena obveznica nije sukladno članku 10. stavku 4. ZSSI-a podnijela godišnju imovinsku karticu za 2022. godinu.

U tijeku postupka izvršen je uvid u službenu bilješku od 23.studenog 2023., Registar obveznika, Registar imovinskih kartica te očitovanje obveznice od 29.siječnja 2024.

Povjerenstvo je odlukom od 15. siječnja 2024. u odnosu na obveznicu Sandru Kantar, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznici uputilo obavijest od 15. siječnja 2024. KLASA:P-406-23 URBROJ:711-02-01/04-2024-03 o postojanju pretpostavki za pokretanje postupka, kao i o činjeničnim utvrđenjima, te je od obveznice zatražilo očitovanje.

Obveznica je u očitovanju na navedenu obavijest, koje je u Povjerenstvu zaprimljeno 29. siječnja 2024., navela da je na dužnost stupila 08. lipnja 2022., dok je imovinsku karticu podnijela 03. studenog 2022. te da je rok za ažuriranje bio 31. siječnja 2023., kao i da u tako kratkom razdoblju nije bilo nikakvih promjena u njezinoj kartici.

Povjerenstvo je uvidom u Registar obveznika utvrdilo da je Sandara Kantar obveznica ZSSI-a sukladno članku 3. stavku 1. točki 44. ZSSI-a, s obzirom da obnaša dužnost upraviteljice Zaklade Grada Križevaca za studente VGUK s potresom pogođenih područja te je u obvezi postupati u skladu s odredbama ZSSI-a kao obveznica u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2022. do 31. siječnja 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Iznimka propisana navedenom odredbom ZSSI-a nije primjenjiva u konkretnom slučaju, budući da se ne radi o obveznici koja prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Sandra Kantar propustila podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine. Povjerenstvo je stoga utvrdilo da je navedenim propustom obveznica povrijedila odredbu članka 10. stavka 4. ZSSI-a.

Člankom 48. stavkom 1. propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir odredbu čanka 48. Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Uzimajući u obzir okolnosti konkretnog slučaja, tj. da protiv obveznice Povjerenstvo ranije nije donijelo odluku kojom bi bila utvrđena povreda odredbi ZSSI-a te da je obveznica podnijela imovinsku karticu povodom stupanja na dužnost 3. studenoga 2022., Povjerenstvo je utvrdilo primjerenim obveznici za povredu odredbe članka 10. stavka 4. izreći sankciju iz članka 49. ZSSI-a, opomenu.

Ukazuje se obveznici da je imovinsku karticu za 2022. godinu i nadalje dužna podnijeti.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obveznici.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Sandra Kantar, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana